**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 7. Устава Републике Србије, којим је утврђено да Република Србија уређује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Законом о уговорима о превозу у железничком саобраћају („Службени гласник РС”, број 38/15 - у даљем тексту: Закон) уређују се уговорни и други облигациони односи у области јавног превоза путника и ствари у унутрашњем железничком саобраћају.

Имајући у виду предмет овог закона, исти је од нарочитог значаја за функционисање путничког и теретног железничког саобраћаја у Републици Србији.

Министарство грађевинарства, саобраћаја и инфраструктуре је, у складу са динамиком из Националног програма за усвајање правних тековина Европске уније, односно његовим планом доношења прописа за период 2018-2021, током 2019. године покренуло поступак за доношење Закона о изменама и допунама Закона о уговорима о превозу у железничком саобраћају (у даљем тексту: Предлог закона).

Јавна расправа о Нацрту закона о изменама и допунама Закона о уговорима о превозу у железничком саобраћају спроведена је у складу са усвојеним Програмом јавне расправе у периоду од 22. новембра до 12. децембра 2019. године, након чега су прибављена позитивна мишљења Министарства финансија, Министарства привреде, Министарства за европске интеграције, Министарства трговине, туризма и телекомуникација, Републичког секретаријата за јавне политике и Републичког секретаријата за законодавство.

Влада је поменути Предлог закона утврдила 30. јануара 2020. године, након чега је исти упућен у скупштинску процедуру. Међутим, у складу са Закључком Владе 05 Број: 06-8524/2020 од 29. октобра 2020. године, Предлог закона је повучен из скупштинске процедуре због конституисања новог сазива Народне скупштине.

Напомиње се да су у тексту овог Предлога закона у односу на текст који је утврђен од стране Владе 30. јануара 2020. године, извршене минималне корекције у смислу јасније формулације код члана 14б став 1. тачка 1) и члана 14в ст. 1. и 10.

Предлогом закона спроводи се даљи поступак усклађивања са правним тековинама Европске уније, односно Уредбом (ЕЗ) бр. 1371/2007 Европског парламента и Савета од 23. октобра 2007. године о правима и обавезама путника у железничком саобраћају и то у области права путника. Ово усклађивање се пре свега односи на услове и правила у погледу одговорности превозника код кашњења возова, услове делимичног или потпуног повраћаја тј. накнаде цене карте у случају кашњења воза, као и права особа са инвалидитетом и особа са смањеном покретљивошћу које користе услугу железничког превоза.

Поред тога, Предлогом закона врши се усклађивање терминологије коришћене у Закону о железници („Службени гласник РС”, број 41/18), даље усклађивање са терминологијом из Уредбе (ЕЗ) бр. 1371/2007, као и да се отклањају технички недостаци текста Закона.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** предложена је измена члана 2. Закона ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 2. Предлога закона** предложена је измена члана 4, односно брисање става 1. и измена осталих ставова ради усклађивања са терминологијом из Уредбе 1371/2007 о правима и обавезама путника у железничком саобраћају и релацијама на постојећем слободном железничком тржишту које у време доношења Закона било практично монополско.

**Чланом 3. Предлога закона** врше се измене у члану 5. Закона, тако што се врши усклађивање дефиниција са постојећим у Закону о железници или допуњавање оним из Уредбе 1371/2007 о правима и обавезама путника у железничком саобраћају.

**Чланом 4. Предлога закона** врши се правнотехничка редакција члана 9. Закона тако што се речи у ставу 1: „Законом о железници („Службени гласник РС”, број 45/13)” замењују речима: „законом којим се уређује железница”, а у ставу 2. бришу се речи: „објави ред вожње на одговарајући начин, у штампаној и електронској форми, а” ради усклађивања са одредбама Закона о железници које предвиђају обавезу објављивања реда вожње искључиво за управљача инфраструктуре.

**Чланом 5. Предлога закона** предложена је измена члана 13. Закона ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 6. Предлога закона** после члана 14. Закона додају се чл. 14а – 14д којима се врши даље усклађивање са Уредбом 1371/2007 о правима и обавезама путника у железничком саобраћају и уређује питање неискоришћености резервације кривицом превозника, повраћај цене карте, преусмеравања у случају кашњења воза, накнада цене карте, пружање помоћи у случају кашњења воза и случај потпуног или делимичног губитка или оштећења опреме коју користи особа са инвалидитетом или особа са смањеном покретљивошћу. Чл. 14б и 14в примењују се са одложеном применом од две године, док за ст. 2-4. члана 14г одложена примена од наредног дана од дана приступања Републике Србије Европској унији, односно дана почетка пуне примене Транспортне заједнице у складу са Уговором о оснивању транспортне заједнице („Службени гласник РС”, број 11/17).

**Чланом 7. Предлога закона** предложена је измена члана 15. ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 8. Предлога закона** предложено је да се за закључивање и реализацију уговора о превозу путника, у делу који није уређен овим законом, сходно примењују одговарајуће одредбе Дела II, III, IV, V, VI и VII Јединствених правила за уговор о међународном железничком превозу путника - Додатка А (CIV), Конвенције о међународним железничким превозима (COTIF) од 9. маја 1980. године.

**Чланом 9. Предлога закона** после члана 40. Закона додаје се члан 40а којим се путнику гарантују услови који не могу бити неповољнији у односу на услове прописане Законом (већ постојећа одредба у Закону о железници која је пренета у Предлог закона ради потпуног уређења предметне материје у једном закону).

**Чланом 10. Предлога закона** предложена је измена члана 41. Закона ради практичније примене одредаба, ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 11. Предлога закона** врши се правнотехничка редакција у члану 42. став 2. Закона заменом речи: „у превозу” речима: „о превозу”.

**Чланом 12. Предлога закона** у члану 43. став 1. брише се реч: „овим”, имајући у виду да је пријем одређених врста робе на превоз забрањен другим законима.

**Чланом 13. Предлога закона** предложена је измена члана 44. Закона ради практичније примене одредаба, као и ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 14. Предлога закона** предложено је измена става 1. члан 45. Закона тако што се после речи: „колским” додају речи: „односно товарним”, а после речи: „колског” додају се речи: „или товарног”, ради практичније примене одредбе.

**Чланом 15. Предлога закона** врши се измена у члану 55. Закона ради практичнијег тумачења и примене одредбе.

**Чланом 16. Предлога закона** врши се правнотехничка редакција у члану 59. став 3. Закона заменом речи: „дужан је” са речју: „дужан”.

**Чланом 17. Предлога закона** врши се правнотехничка редакција у члану 72. став 1. тачка 8) заменом речи: „Царинским законом („Службени гласник РС”, бр. 18/10 и 112/12)” речима: „законом којим се уређују царине”.

**Чланом 18. Предлога закона** врши се правнотехничка редакција у члану 83. став 2. Закона тако што се после речи: „имаоца” додаје реч: „права”.

**Чланом 19. Предлога закона** предложена је измена члана 112, ради усклађивања са терминологијом из Уредбе 1371/2007 о правима и обавезама путника у железничком саобраћају.

**Чланом 20. Предлога закона** врши се усклађивање терминологије у чл. 3, 5, 10, 11, 16, 23, 24, 25, 28, 31, 32, 49, 51, 59, 62, 66, 68, 69, 77, 79, 81, 83, 84, 85, 90, 93, 98, 100, 101, 102. и 105, тако што се реч: „тарифа” у одређеном падежу замењује се речима: „општим условима превоза” у одговарајућем падежу, у складу са променом дефиниције из члана 2. тачка 20а) Предлога закона.

**Чланом 21. Предлога закона** утврђује се ступање закона на снагу осмог дана од дана објављивања у „Службеном гласнику Републике Србије”, осим члана 6. овог закона, у делу којим се додају чл. 14б и 14в, који се примењује две године од дана ступања на снагу овог закона, и у делу којим се додају ст. 2-4 члана 14г, који се примењује наредног дана од дана приступања Републике Србије Европској унији, односно даном почетка пуне примене Транспортне заједнице у складу са чланом 40. Уговора о оснивању Транспортне заједнице („Службени гласник РС – Међународни уговори”, број 11/17) и чланом 1. Протокола VI – Прелазни аранжмани између Европске уније, са једне стране, и Републике Србије, са друге стране, ако почетак те пуне примене наступи пре приступања Републике Србије Европској унији.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.